Anɛ o suɔ kaa o ma hla níhi a mi konɛ nile nɛ o ngɛ ngɛ Baiblo ɔ mi ɔ nɛ ya hɛ mi lo? Anɛ o suɔ nɛ o nu ngmami ko sisi, aloo o le nɔ ko nɛ a tu e he munyu ngɛ Baiblo ɔ mi, aloo ma ko, aloo ní komɛ nɛ a wo a ta ngɛ Baiblo ɔ mi ɔ a he sanehi fuu lo? Aloo o ngɛ hlae maa le ke ji Mawu Munyu ɔ ma nyɛ maa ye bua mo konɛ o nyɛ nɛ o tsu o nyagba ko he ní lo? Lɛɛ moo ya womihi a to he nɛ ngɛ Matsɛ Yemi Asa a nɔ ɔ.
Níhi nɛ a kɛ hlaa níhi a mi ngɛ lejɛ ɔ. Eko ɔ, o be womihi nɛ Yehowa Odasefohi da Baiblo ɔ nɔ kɛ ngma ngɛ o je gbi ɔ mi ɔ tsuo mohu, se ní nɛmɛ nɛ a pee lingmi nɛ ɔ fuu ngɛ womihi a to he nɛ ngɛ Matsɛ Yemi Asa a nɔ ɔ. Jehanɛ se hu ɔ, eko ɔ, Baiblo sisi tsɔɔmi slɔɔtohi, kɛ munyunguhi a sisi tsɔɔmi womi nɛ hi, kɛ níhi a mi hlami womi kpahi nɛ a he hia ngɛ womihi a to he nɛ ngɛ Matsɛ Yemi Asa a nɔ ɔ. O ma nyɛ ma ya kane womihi nɛ a ngɛ womihi a to he nɛ ngɛ Matsɛ Yemi Asa a nɔ ɔ faa. O ma nyɛ maa pee enɛ ɔ loko a maa je asafo mi kpehi a sisi loo ke a kpa asafo mi kpehi. Ke kɔmpiuta ko ngɛ womihi a to he ɔ, lɛɛ eko ɔ, a kɛ Watchtower Library fɔ nɔ. Watchtower Library ji kɔmpiuta nɔ blɔ nya tomi ko nɛ a pee nɛ a kɛ wa womihi fuu wo nɔ, nɛ e kɛ níhi a mi hlami yi. O ma nyɛ maa da munyutso, munyunguhi, aloo ngmamihi a nɔ kɛ hla níhi a mi ngɛ nɔ.
Nihi nɛ a haa mɛ sukuu bi a ní tsumi ngɛ Si Himi Kɛ Sɔmɔmi Ní Tsumi Kpe ɔ mi ɔ ma nyɛ ma ná he se wawɛɛ. O ma nyɛ maa ya womihi a to he nɛ ngɛ Matsɛ Yemi Asa a nɔ ɔ konɛ o ya kase ní tsumi nɛ a ha mo ɔ ngɛ lejɛ ɔ. Si Himi Kɛ Sɔmɔmi Ní Tsumi Kpe ɔ nɔ hyɛlɔ ɔ ji nɔ nɛ hyɛɛ womihi a to he ɔ nɔ. E blɔ nya ní tsumi ji kaa e hyɛ nɛ a kɛ womi ehehi nɛ ya to lejɛ ɔ nɛ́ a to mɛ saminya. Sukuu nɔ hyɛlɔ ɔ aloo nɔ nɛ e kɛ mo kaseɔ Baiblo ɔ ma nyɛ maa tsɔɔ mo bɔ nɛ o ma plɛ kɛ na munyuhi nɛ he hia mo ha. Se e sɛ nɛ nɔ ko nɛ je womi ko ngɛ womihi a to he nɛ ngɛ Matsɛ Yemi Asa a nɔ ɔ kɛ ho we mi ya. E sa nɛ waa hɛɛ womi nɛ ɔmɛ saminya nɛ wa ko ngma ní ngɛ a mi.
Baiblo ɔ tsɔɔ nya kaa loko wa 'ma ná Mawu he nile' ɔ, e sa nɛ waa je wa tsui mi nɛ wa hla nile nɛ ɔ 'kaa bɔ nɛ a hlaa juetli nɛ a ngɔ kɛ laa' a. (Abɛ 2:1-5) Womihi a to he nɛ ngɛ Matsɛ Yemi Asa a nɔ ɔ ma nyɛ maa ye bua mo kɛ je o níhi a mi hlami ɔ sisi.
Mɛni níhi nɛ a kɛ hlaa níhi a mi nɛ a ngɛ womihi a to he nɛ ngɛ Matsɛ Yemi Asa a nɔ ɔ?
Mɛnɔmɛ nɛ a ma nyɛ maa ye bua mo kɛ hla níhi a mi ngɛ womihi a to he nɛ ngɛ Matsɛ Yemi Asa a nɔ ɔ?